18.9.2023
EL
Επίσημη Εφημερίδα της Ευρωπαϊκής Ένωσης
L 229/33
3.
Οποιαδήποτε κοινή προμήθεια διενεργηθεί μετά τις συζητήσεις που αναφέρονται στην παράγραφο 2 στοιχείο α) σημείο iii) διενεργείται από τα κράτη μέλη σύμφωνα με τους κανόνες που ορίζονται στα άρθρα 38 και 39 της οδηγίας 2014/24/ΕΕ του Ευρωπαϊκού Κοινοβουλίου και του Συμβουλίου (31) και στα άρθρα 56 και 57 της οδηγίας 2014/25/ΕΕ του Ευρωπαϊκού Κοινοβουλίου και του Συμβουλίου (32).
Άρθρο 23 Ενεργοποίηση του σταδίου κρίσης 1.
Θεωρείται ότι υπάρχει κρίση στον τομέα των ημιαγωγών όταν:
α) υπάρχουν σοβαρές διαταραχές στην εφοδιαστική αλυσίδα των ημιαγωγών ή σοβαρά εμπόδια στο εμπόριο ημιαγωγών εντός της Ένωσης, που προκαλούν σημαντικές ελλείψεις ημιαγωγών, ενδιάμεσων προϊόντων ή πρώτων υλών ή επεξεργασμένων υλικών, και β) οι εν λόγω σημαντικές ελλείψεις εμποδίζουν την προμήθεια, την επισκευή ή τη συντήρηση βασικών προϊόντων που χρησιμοποιούνται από κρίσιμους τομείς, στον βαθμό που αυτό θα είχε σοβαρές αρνητικές επιπτώσεις στη λειτουργία των κρίσιμων τομέων λόγω του αντικτύπου τους στην κοινωνία, την οικονομία και την ασφάλεια της Ένωσης. 2.
Όταν η Επιτροπή αντιλαμβάνεται πιθανή κρίση στον τομέα των ημιαγωγών, σύμφωνα με το άρθρο 22 παράγραφος 2, αξιολογεί κατά πόσον πληρούνται οι προϋποθέσεις της παραγράφου 1 του παρόντος άρθρου.
Η εν λόγω αξιολόγηση λαμβάνει υπόψη τις πιθανές θετικές και αρνητικές επιπτώσεις και συνέπειες του σταδίου κρίσης στη βιομηχανία ημιαγωγών της Ένωσης και σε κρίσιμους τομείς.
Όταν η εν λόγω αξιολόγηση παρέχει συγκεκριμένα και αξιόπιστα στοιχεία, η Επιτροπή δύναται, κατόπιν διαβούλευσης με το ευρωπαϊκό συμβούλιο για τους ημιαγωγούς, να προτείνει στο Συμβούλιο να ενεργοποιήσει το στάδιο κρίσης. 3.
Το Συμβούλιο, αποφασίζοντας με ειδική πλειοψηφία, μπορεί να ενεργοποιήσει το στάδιο κρίσης με εκτελεστική πράξη του Συμβουλίου.
Η διάρκεια του σταδίου κρίσης καθορίζεται στην εκτελεστική πράξη και δεν υπερβαίνει τους δώδεκα μήνες.
Η Επιτροπή υποβάλλει τακτικά και, σε κάθε περίπτωση, τουλάχιστον κάθε τρεις μήνες έκθεση στο ευρωπαϊκό συμβούλιο για τους ημιαγωγούς και στο Ευρωπαϊκό Κοινοβούλιο σχετικά με την κατάσταση της κρίσης. 4.
Πριν από τη λήξη της διάρκειας για την οποία ενεργοποιήθηκε το στάδιο κρίσης, η Επιτροπή αξιολογεί αν ενδείκνυται να παραταθεί το στάδιο κρίσης.
Όταν η εν λόγω αξιολόγηση παρέχει συγκεκριμένα και αξιόπιστα στοιχεία που αποδεικνύουν ότι εξακολουθούν να πληρούνται οι προϋποθέσεις για την ενεργοποίηση του σταδίου κρίσης, και κατόπιν διαβούλευσης με το ευρωπαϊκό συμβούλιο για τους ημιαγωγούς, η Επιτροπή μπορεί να προτείνει στο Συμβούλιο να παρατείνει το στάδιο κρίσης.
Το Συμβούλιο, αποφασίζοντας με ειδική πλειοψηφία, μπορεί να παρατείνει το στάδιο κρίσης με εκτελεστική πράξη του Συμβουλίου.
Η διάρκεια της παράτασης είναι περιορισμένη και καθορίζεται στην εκτελεστική πράξη του Συμβουλίου.
Η Επιτροπή μπορεί να προτείνει την παράταση του σταδίου κρίσης μία φορά ή συχνότερα, όταν αυτό δικαιολογείται δεόντως. 5.
Κατά τη διάρκεια του σταδίου κρίσης, η Επιτροπή, κατόπιν διαβούλευσης με το ευρωπαϊκό συμβούλιο για τους ημιαγωγούς, αξιολογεί κατά πόσον ενδείκνυται ο πρόωρος τερματισμός του σταδίου κρίσης.
Εάν η αξιολόγηση δείξει ότι ενδείκνυται, η Επιτροπή μπορεί να προτείνει στο Συμβούλιο να τερματίσει το στάδιο κρίσης.
Το Συμβούλιο μπορεί να τερματίσει το στάδιο κρίσης με εκτελεστική πράξη του Συμβουλίου. 6.
Κατά το στάδιο κρίσης, η Επιτροπή, κατόπιν αιτήματος κράτους μέλους ή με δική της πρωτοβουλία, συγκαλεί έκτακτες συνεδριάσεις του ευρωπαϊκού συμβουλίου για τους ημιαγωγούς, όταν απαιτείται.
(31) Οδηγία 2014/24/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις διαδικασίες σύναψης δημοσίων συμβάσεων και την κατάργηση της οδηγίας 2004/18/ΕΚ (ΕΕ L 94 της 28.3.2014, σ. 65).
(32) Οδηγία 2014/25/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις διαδικασίες σύναψης δημοσίων συμβάσεων και την κατάργηση της οδηγίας 2004/17/ΕΚ (ΕΕ L 94 της 28.3.2014, σ.
243).